მიშელ ბიუტორი

მიშელ მარი ფრანსუა ბიუტორი (დ. 14 სექტემბერი, 1926, მონს-ან-ბარელი — გ. 24 აგვისტო 2016, კონტამინ-სიურ-არვი) — ფრანგი რომანისტი, ესეისტი, პოეტი. ლიტერატურული მიმდინარეობა ახალი რომანის წარმომადგენელი.

ბიოგრაფია
დაიბადა 1926 წლის 14 სექტემბერს, მონ-ან-ბარელში. მამა, ემილ ბიუტორი მხატვრობითა და გრავიურით იყო გატაცებული. 1929 წელს ოჯახი პარიზში სახლდება. ღრმად მორწმუნე კათოლიკე დედ-მამას მიშელი რელიგიურ კოლეჯში შეჰყავთ.

1939 წელს ოჯახი საცხოვრებლად გადადის ევრეში, სადაც მიშელი იეზუიტურ განათლებას იღებს. პარიზში დაბრუნების შემდეგ ირიცხება ლუი-ლე-გრანის ლიცეუმში მეორე კურსზე. ამ პერიოდში იგი ინტერესდება ლიტერატურით, იწყებს ლექსების წერას და ინტელექტუალთა ჯგუფის ხშირი სტუმარი ხდება. მწერალთაგან ბიუტორი განსაკუთრებული ინტერესით კითხულობს კაფკას, ჯოისსა და პრუსტს.

1944 - 1949 წლებში იწყებს საკუთარი ნაწარმოებების გამოქვეყნებას, ამზადებს სადიპლომო ნაშრომს ფილოსოფიაში, მონაწილეობას იღებს გერმანიაში გამართულ სემინარებში.

ფილოსოფიაში საკანდიდატო გამოცდაზე განცდილი მარცხის შემდეგ ბიუტორი ლექციებს კითხულობს სანსეში. 1950 წელს მიემგზავრება ეგვიპტეში. ეს უკანასკნელი მწერალზე დიდ შთაბეჭდილებას დატოვებს, რაც მის შემოქმედებაშიც ჰპოვებს ასახვას.

1951 წელს ბიუტორი ჯილდოვდება ფენეონის პრემიით -ში გამოქვეყნებული რომანისთვის დროის განრიგი. ამავე დროს ხდება ჟენევის საერთაშორისო სკოლის პროფესორი. ჟენევაში გაიცნობს მარი ჟოს, რომელზეც დაქორწინდება და ოთხი ქალიშვილი შეეძინება. იმავე წელს რომანისთვის მოდიფიკაცია იღებს თეოფრასტ-რენოდოს პრემიას. ამ დროისთვის ბიუტორს ახალი რომანის სხვა წარმომადგენლებთან შედარებით ყველაზე ფართო მკითხველი ჰყავს.

1959-60 წლებში კონფერენციებს მართავს გერმანიაში, მაროკოსა და ნიდერლანდებში, გამოდის მისი რომანი საფეხურები და კრიტიკული წერილების კრებული რეპერტუარი. 60-იანი წლებიდან ბიუტორის შემოქმედება ფორმალური ექსპერიმენტების სახეს იღებს (მოძრავი, საჰაერო ქსელი და სხვ).

1963 წელს მოგზაურობს ბულგარეთსა და იუგოსლავიაში, აქვეყნებს სან მარკოს აღწერასა და ილუსტრაციებს. 1965 წელს ოჯახთან ერთად სახლდება პარიზის გარეუბანში. ამავე წელს გამოსცემს სტერეოფონულ ნაშრომს 6 810 000 ლიტრი წყალი წამში.

1968 წელს მონაწილეობს მწერალთა კავშირის დაარსებაში. 1970 წელს ხდება ნიცის, 1974 წელს კი ჟენევის უნივერსიტეტის პროფესორი.

1991 წლიდან თავს ანებებს საუნივერსიტეტო მოღვაწეობას და ცხოვრობს ოტ-სავუაში.

შემოქმედება
მიშელ ბიუტორი, განათლებით ფილოსოფოსი, რომანს მიიჩნევს ფილოსოფიისა და პოეზიის გაერთიანების ერთადართ საშუალებად, რომელშიც ხდება ადამიანის საკუთარ თავთან შერიგება. ბიუტორმა რომანი განსაზღვრა როგორც ძიება, თხრობის განსაკუთრებული ფორმა, უფრო მეტიც, თხრობის ლაბორატორია, რომელშიც უნდა მოხდეს ცნობიერების გაღვიძების კვლევა, სამყაროსა და ადამიანის შემეცნება.

ნაწარმოებები
მილანის გავლა, 1954
დროის განრიგი, 1956
მოდიფიკაცია, 1957
ადგილის გენია, 1958
რეპერტუარი, (5 ნაწილი)1959, 1964, 1968, 1974, 1982.
ხარისხები, 1960
არაჩვეულებრივი ამბავი, ესე ბოდლერის ოცნებაზე, 1961
მოძრავი, 1962
საჰაერო ქსელი, 1962
სან-მარკოს აღწერა, 1963
ილუსტრაციები, 1964, 1969, 1973, 1974
ესეები თანამედროვეებზე, 1964
6810000 ლიტრი წყალი წამში, 1965
ესეები ესეებზე, 1968
ილუსტრაციები , 1969
ესე რომანზე, 1969
ბუმერანგის დაბრუნება1978
ექსპრესი, 1982
იმპროვიზაცია ფლობერზე, 1984
იმპროვიზაცია ანრი მიშოზე, 1985
იმპროვიზაცია რემბოზე, 1989
იმპროვიზაცია მიშელ ბიუტორზე, 1993
პოეტური სარგებელი, 1995
საზღვართან, 1996